[2] તમારી જેમ એકલા-એકલા જીવી રહેલા લોકો ઘણા છે. બાજપેયી અને કલામજી. ઉંમર વધી. સાથીદારો ઓછા થયા તેને લીધે તેમની તેજસ્વિતા ઘટી નથી. તેઓ પોતાના માટે સદાય ઉપયોગી પુરવાર થયા છે. તમે ખુશ રહેવાનાં તમારાં સ્વતંત્ર કારણો શોધી લો. તમે લક્ષ્ય જ એ બનાવો. તમે જેનામાં ખુશ છો તેનામાં જોડાઈ જાઓ છો. તમે જેનાથી ખુશ નથી તેનાથી અળગા બની જાઓ છો. તમે જન્મ લીધો ત્યારે એકલા જ હતા. તમે જશો ત્યારે એકલા જ જવાના છો. આ સત્ય છે. અત્યારે વળી નવી એકલતા આવી છે તેવું નથી. હકીકત એ છે કે તમે બીજા લોકોની સાથે સતત ભળતા રહ્યા અને તેને લીધે તમારી એકલતા પર તમારું ધ્યાન ન ગયું. આજે સમજાય છે કે બીજાની સાથે હળવામળવાની જે માનસિકતા બનાવી લીધી છે તે જ એકલવાયા હોવાની લાગણીનું નિર્માણ કરે છે. તમારા શારીરિક જીવનનો એક પણ હિસ્સો બીજાના હાથમાં નહોતો. તમે તમારા જ શ્વાસ લીધા છે, બીજાના નહીં, તમે તમારી જ આંખે જોયું છે બીજાની આંખે નહીં. તમે તમારા મોઢામાં આવેલા કોળિયાથી જ પેટ ભર્યું છે બીજાના એંઠા કોળિયા તમે લીધા નથી, લેવાય પણ નહીં. તમારી સાથે કોઈ નથી આ વસ્તુસ્થિતિને હળવાશથી લો. તમારી સાથે તમારું આયુષ્ય છે. તમારી સાથે તમારું આરોગ્ય છે. તમારી સાથે તમારો આત્મા છે. તમારી સાથે તમારું મન છે. આરોગ્યની અને મનની માવજત કરો. આયુષ્ય અને આત્મા સહીસલામત રહેશે.